અમદાવાદ– ગુજરાતીઓ માટે માઠાં સમાચાર આવ્યાં છે. ગુજરાત અને ગુજરાતી ભાષાના લાડીલા હાસ્યલેખક વિનોદ ભટ્ટનું અમદાવાદમાં નિધન થયું છે. તેમના નિધનના સમાચારના પગલે સાહિત્યજગતમાં શોકનું મોજું ફરી વળ્યું છે. વિનોદ ભટ્ટ છેલ્લાં કેટલાક સમયથી બીમાર હતાં. આજે બુધવારે 11.05 વાગ્યે વિનોદ ભટ્ટ અંતિમ શ્વાસ લીધા હતા. અને સાંજે સાડા ચાર વાગ્યે તેમની અંતિમ યાત્રા બેન્ડવાજા સાથે નિકળી હતી, બેન્ડવાજાએ રઘુપતિ રાઘવ રાજા રામની ધૂન વગાડીને ભક્તિમય વાતાવરણ ઉભું કર્યું હતું. વિનોદ ભટ્ટના દેહનું દાન એલ જી હોસ્પિટલમાં કરવામાં આવ્યું હતું. ઉલ્લેખનીય છે કે થોડા સમય પહેલાં જ તેમના પત્ની નલિનીબહેનનું અવસાન થયું હતું. તેના ટૂંકા અંતરાલમાં જ વિનોદ ભટ્ટ પણ અનંતની કેડીએ ચાલી નીકળ્યાં છે. 28 જાન્યુઆરીએ નલિનીબહેનના અવસાન બાદથી તેમની તબિયત નાદુરસ્ત રહેતી હતી. તેમની તબિયત જ્યારે બગડી ત્યારે સાંજે યુરિનનું પ્રમાણ વધતાં દાખલ કરાએલા વિનોદ ભટ્ટને હોસ્પિટલમાં ઓક્સિજન પર રાખવામાં આવ્યાં હતાં. ત્યાર પછી તેમને ઘેર લઇ જવામાં આવ્યાં હતાં.